דור ה-X

דור ה-X או דור האיקס (באנגלית: Generation X) הוא דור אשר נולד בעולם המערבי לאחר דור הבייבי בום. גבולותיו של דור זה קשים לתיחום, אך לרוב הכוונה לגל דמוגרפי של אלו שנולדו החל מהשנים הראשונות של שנות ה-60 ועד לתחילת שנות ה-80 של המאה ה-20 (1964–1980).

דור האיקס הפך למונח מקובל, הן בקרב דמוגרפים ומדעני החברה והן בקרב משווקים אך בעיקר בתרבות הפופולרית. אף על פי שהמונח מתייחס כבר לילידי שנות השישים, המונח דור האיקס הפך לשגור בזכות ספר בשם "דור האיקס" שכתב הסופר והעיתונאי הקנדי דאגלס קופלנד בשנת 1991, Generation X: Tales for an Accelerated Culture ("דור X: מעשיות לתרבות מואצת").

הספר מספר אודות שלושה צעירים שהחליטו לעזוב את החברה, ולעבור לשוליים בפאלם ספרינגס, קליפורניה, שם עבדו בעבודות מזדמנות וחיו מהיד לפה. שלושת הצעירים בילו ביחד את זמנם בניסיון למקם מחדש את הזהות האישית שלהם, כשהנסיגה והריחוק מהחיים הקודמים שלהם ומהחברה שממנה באו עזרו להם בכך. בספר זה קופלנד תיאר את החרדה הקיימת בקרב דור האיקס וכי הדור לא מרגיש שייכות לאייקונים התרבותיים שלו. השימוש של קופלנד במונח X נועד לבטא את היותו של דור זה חסר שם, אך עם זאת, בעל מודעות לגבי היותו קבוצה חברתית מובחנת, הולכת וגדלה.

המונח "דור האיקס" בא להגדיר קבוצת גיל, ולכן אין לו הגדרה סגורה. בתחילה כלל רק ילדים שנולדו בין שנת 1965 עד 1976. בארצות הברית, שנת 1965 הייתה השנה הראשונה שבה שיעור הילודה החל לרדת אחרי גל הלידות שהתחיל מיד אחרי מלחמת העולם השנייה, ושנת 1977 הייתה השנה שבה שיעור הילודה חזר לעלות. פרמטר זה שונה במשך הזמן וכלל הרבה יותר אנשים. דור זה מוגדר לרוב כאלו שנולדו מהשנים הראשונות של שנות ה-60 של המאה ה-20 ועד סוף שנות ה-70 של המאה ה-20, או בהגדרה מדויקת יותר, מ-1961 עד 1980 (עם חפיפה קלה לדורות שלפניו ואחריו).

סביהם הטיפוסיים של בני דור ה-X הם הדור השקט; הוריהם היו דור הבייבי בום. ילדיהם הם דור ה-Y ודור ה-Z.

מאפיינים כלליים 
למרות שמקובל לאפיין את דור ה-X כבעל תכונות ייחודיות, אין תמיכה מדעית משמעותית לכך שלדורות שונים ישנם מאפיינים ייחודיים.

לפי חוקרים אמריקאים, דור זה מאופיין בחוסר שאיפה לחולל תמורות בעולם, בנטייה למרוד בסמכות ולבעוט במוסכמות חברתיות, בגדילה ושהייה רבה יותר בבית, ובחשיפה ממוצעת ל-150 פרסומות ביום, כ-800 רציחות וכ-100,000 מעשי אלימות באמצעי התקשורת.

לפי העתידן דוד פסיג, דור האיקס הוא דור שבניגוד לקודמיו שוהה הרבה יותר בבית ולכן חשוף רבות לאמצעי התקשורת ולמסרים השיווקים בהם. הוא טוען כי זהו דור שאינו מכיר בסמכות כבעבר, וגדל בעולם הרבה יותר רב-תרבותי. דור ה-X נאמן פחות מהוריו למקום עבודה בודד, ואף נאמן פחות למקצוע בו הוא עוסק. חלק ניכר מאנשי הדור החליפו מקצוע במהלך הקריירה התעסוקתית שלהם.

אנשים בולטים שמזוהים עם דור ה-X 
 קורט קוביין (1967 - 1994), סולן וגיטריסט להקת נירוונה. כונה בשנות ה-90 'הקול של דור ה-X'.
דייוויד גואטה (נולד ב-1967), תקליטן ומפיק מוזיקלי יהודי-צרפתי
 מרשל ברוס מאת'רס השלישי (נולד ב-1972), ראפר אמריקאי, מפיק תקליטים ושחקן שהיה ידוע כאחד האמנים השנויים במחלוקת והמוכרים ביותר של תחילת המאה ה -21.
 קווין סמית' (נולד ב-1970), שחקן ובמאי קולנוע. ידוע בעיקר בזכות סרטיו עם ההומור הגס ועתירי אזכורים מתרבות הפופ, עם דגש מיוחד לספרי קומיקס ומלחמת הכוכבים. כשחקן נודע בזכות גילום בוב השקט מהצמד ג'יי ובוב השקט.
 טופאק שאקור (1971 - 1996), ראפר אמריקאי, נחשב לאחד מאמני ההיפ-הופ הגדולים בעולם וכמו כן לראפר המשפיע ביותר בכל הזמנים. רוב עבודתו של שאקור התבלטה בגלל התייחסותו לנושאים עכשוויים שפיצלו את החברה. שאקור נחשב לסמל להתנגדות ופעילות נגד אי שוויון.
ג'סטין טרודו (נולד ב-1971), ראש ממשלת קנדה ה-23
 אילון מאסק (נולד ב-1971), יזם, מהנדס ונדבן קנדי-אמריקאי יליד דרום אפריקה, מייסד החברות PayPal, The Boring Company, טסלה, SpaceX ניוראלינק וסולאר-סיטי.
 ניקול קידמן (נולדה ב-1967), שחקנית קולנוע, דוגמנית לשעבר וזמרת אוסטרלית, ילידת-ארצות הברית.

קישורים חיצוניים

 דריה מעוז, דור האיקס – אנתרופולוגיה בעולם רווי מדיה

הערות שוליים

דורות סוציולוגיים
דמוגרפיה